སྐྱབས་རྗེ་རྫོང་གསར་མཁྱེན་བརྩེ་རིན་པོ་ཆེ་མཆོག་ནི་མདོ་ཁམས་སྡེ་དགེ་རྫོང་གསར་དགོན་པའི་སྤྲུལ་སྐུ་ཞིག་ཡིན།འོན་ཀྱང་ཁོང་གི་སྐུ་གོང་མ་རྒྱ་གར་དུ་སྐུ་གཤེགས་པས་ཁོང་ཉིད་འབྲུག་ཡུལ་ནས་ཡང་སྲིད་དུ་གདན་འདྲེན་གྱིས་རྒྱ་གར་ནས་ཁྲི་འདོན་བྱས་པ་རེད།དེ་ཡང་རྫོང་གསར་དགོན་པ་ནི་སྔར་གཡུང་དྲུང་བོན་དང་དེ་རྗེས་སྔགས་རྙིང་མ།ཕྱིས་སུ་བཀའ་གདམས་པ་དང་འགྲོ་མགོན་ཆོས་འཕགས་པའི་སྐབས་ནས་ས་སྐྱ་པའི་དགོན་སྡེ་ཆེ་ཤོས་སུ་གྱུར་པར་མ་ཟད་ཆོས་རྒྱལ་སྡེ་དགེའི་ནང་གི་དབུ་བླ་ཁག་གཉིས་ཀྱི་ཡ་གྱལ་ཡིན།དགོན་འདིར་དུས་རབས་༡༩པར་འཇམ་དབྱངས་མཁྱེན་བརྩེའི་དབང་པོ་༡༨༢༠༡༨༩༢ཞུ་བའི་བླ་མ་སྙན་གྲགས་ཅན་དེ་བྱོན་ཞིང་།བླ་མ་དེ་ནི་མཁས་གྲུབ་ཀྱི་ཡོན་ཏན་ཁྱད་པར་ཅན་དང་ལྡན་པས་བོད་བརྒྱུད་ནང་བསྟན་ཆོས་བརྒྱུད་ཡོངས་རྫོགས་ཀྱི་རྩ་བའི་སྲོལ་འབྱེད་ཀྱི་ཤིང་རྟ་ཆེན་པོ་གཉིས་པ་ལྟ་བུ་ཡིན།ཁོང་གི་སློབ་མར་ཁོང་དང་འདྲ་བའི་རིས་མེད་ཀྱི་སྐྱེས་ཆེན་འཇམ་མགོན་ཀོང་སྤྲུལ།ས་སྐྱའི་སྐབས་དེའི་བླ་མ་ཡོངས་དང་འཇམ་མགོན་བློ་གཏེར་དབང་པོ་སོགས།རྙིང་མའི་འཇུ་མི་ཕམ་སོགས་སྐབས་དེའི་བོད་ཡོངས་ཀྱི་རྙིང་མའི་བླ་མ་ཀུན།བཀའ་བརྒྱུད་ཀྱི་ཀརྨ་པ་བཅུ་བཞི་པ་དང་བཅོ་ལྔ་པསོགས་སྐབས་དེའི་བཀའ་བརྒྱུད་བླ་མ་ཐམས་ཅད།དགེ་ལྡན་པའི་གདོང་ཀོམ་པན་ཊི་ཏ་ངག་དབང་དམ་ཆོས་རྒྱ་མཚོ།བྲག་གཡབ་སྐྱབས་མགོན་ནོ་མི་ཧན་དྲུག་པ་ཆེན་པོ།ལི་ཐང་དགེ་བཤེས་བྱམས་ཕུན།མི་ཉག་ཀུན་བསོད་སོགས་དགེ་ལྡན་པའི་བླ་མ་མང་པོ་སོགས་བཤད་སྒྲུབ་ཤིང་རྟ་བཅོ་བརྒྱད་ཐ་ན་བོན་ཚུན་གྱི་སྐྱེས་ཆེན་ཤིན་ཏུ་མང་པོ་བྱུང་།སྐུ་དངོས་དང་བརྒྱུད་ནས་ལྗགས་རྩོམ་དང་བསྡུ་བསྒྲིགས་གནང་བ་གསུང་རབ་པོད་སུམ་བརྒྱ་བརྒལ་བ་བཞུགས།ཁོང་སྐུ་གཤེགས་རྗེས་ས་རྙིང་བཀའ་གསུམ་གྱི་གདན་ས་གཙོ་བོ་དང་ཆོས་རྒྱལ་སྡེ་དགེའི་དབུ་བླ་བཅས་ཡིན་པའི་དགོན་ཆེན།དཔལ་སྤུང་།ཀཿཐོག།རྫོགས་ཆེན།ཞེ་ཆེན།གདན་ས་དངོས་བཅས་ནས་སྐུ་གསུང་ཐུགས་ཡོན་ཏན་འཕྲིན་ལས་ལྔའི་ཡང་སྤྲུལ་ངོས་འཛིན་ཞུས།སྐུ་སྤྲུལ་གདན་སའི་ཆུང་སྲིད་རིན་པོ་ཆེ་མཛད་པ་བརྟུལ་བས་གོང་མའི་སྐུ་དབོན་ཀཿཐོག་སི་ཏུ་པན་ཆེན་ནས་ཞལ་བདག་དང་འཇམ་མགོན་ཀོང་ཆེན་པས་ངོས་འཛིན་མཚན་གསོལ་གནང་བ་འཕྲིན་ལས་མཆོག་སྤྲུལ་གདན་སར་སྤྱན་དྲངས།ཕྱིས་སུ་རྗེ་འདི་ཉིད་མཁྱེན་བརྩེ་ཆོས་ཀྱི་བློ་གྲོས་༡༨༩༦༡༩༥༩ཞེས་ས་རྙིང་བཀའ་གསུམ་གྱི་བསྟན་འཛིན་ཀུན་གྱི་གཙུག་རྒྱན་དུ་གྱུར་པའི་ཡང་སྲིད།ད་ལྟ་ཞལ་བཞུགས་པ་རྫོང་གསར་མཁྱེན་བརྩེ་རིན་པོ་ཆེ་འཇམ་དབྱངས་ཐུབ་བསྟན་ཆོས་ཀྱི་རྒྱ་མཚོ་འམ་མཁྱེན་བརྩེ་ནོར་བུ་མཆོག་ཁོང་ཡིན།རྗེ་འདི་༡༩༦༡ལོའི་ཟླ་༧པའི་ཚེས་༧ཉིན་འབྲུག་ཤར་ཕྱོགས་སུ་བོད་ཀྱི་བཙན་པོའི་གདུང་བརྒྱུད་དྲི་མ་མེད་པ་སྤོ་བོ་ཀཿགནམ་སྡེ་པའི་སྲས་གཏེར་ཆེན་བདུད་འཇོམས་འཇིགས་བྲལ་ཡེ་ཤེས་རྡོ་རྗེའི་༡༩༠༤༡༩༨༧གདུང་སྲས་སྐྱབས་རྗེ་འཕྲིན་ལས་ནོར་བུ་དང་།འབྲུག་སློབ་དཔོན་བསོད་ནམས་བཟང་པོའི་སྲས་མོ་གཉིས་ཀྱི་རིགས་ཀྱི་ཐིག་ལེར་འཁྲུངས།དགུང་གྲངས་བདུན་༡༩༦༨ཐོག་དཔལ་ས་སྐྱའི་སྐྱབས་མགོན་གོང་མ་ཁྲི་ཆེན་རིན་པོ་ཆེ་དང་༧རྒྱལ་དབང་བཅུ་བཞི་པ།ཀརྨ་པ་བཅུ་དྲུག་པ་སོགས་སྐྱེས་ཆེན་དུ་མས་དགོངས་མཐུན་ཐོག་གོང་མའི་ཡང་སྤྲུལ་དུ་མངའ་གསོལ་ཞུས།དིལ་མཁྱེན་རྡོ་རྗེ་འཆང་༡༩༡༠༡༩༩༡སོགས་གོང་མའི་ཞལ་སློབ་མཁས་གྲུབ་དག་ལས་བོད་བརྒྱུད་ནང་བསྟན་བཤད་སྒྲུབ་ཤིང་རྟ་བཅོ་བརྒྱད་ཡོངས་ལ་ཐོས་བསམ་ཉམས་བཞེས་གནང་བར་མ་ཟད།རྗེ་གོང་མ་གཉིས་ཀྱི་མཛད་འཕྲོ་བཤད་སྒྲུབ་ཀྱི་སྡེ་དག་བསྐྱར་གསོ་རྒྱ་བསྐྱེད་དང་འཛམ་གླིང་ཡུལ་གྲུ་གང་སར་ནང་བསྟན་གྱི་ལྟ་གྲུབ་ངོ་སྤྲོད་དང་ཁྱབ་སྤེལ་གནང་གི་ཡོད།